Justitsminister Søren Pind har omtalt den såkaldte kommunistlov af 1941 som et regulært forbillede. På grundlovsdag udtalte Pind ifølge DR, at danske politikere historisk og under ekstraordinære omstændigheder er gået til grænserne for, hvad Grundloven tillader. I den forbindelse henviste han til kommunistloven.

Anledningen er naturligvis den aftale om religiøse forkyndere, der blev indgået af et flertal af Folketingets partier i sidste uge. Aftalen er bemærkelsesværdig, fordi den vil kriminalisere holdninger og ytringer, ikke kun handlinger. Dermed er den på kant med Grundloven, som synes at være den legitimerende Christiansborg-lingo i denne sag.

Lov om Forbud mod kommunistiske Foreninger og mod kommunistisk Virksomhed, som Søren Pind frejdigt henviser til, blev vedtaget af Rigsdagen i august 1941. Den gjorde de interneringer af ledende danske kommunister i juni 1941 som en rent politimæssig forretning, lovlige. Problemet var imidlertid, at såvel interneringerne som den efterfølgende lov var i strid med Grundloven på flere punkter, blandt andet paragraffen om foreningsfrihed og om rigsdagsmedlemmers parlamentariske immunitet.